ΓΡΑΠΤΗ ΕΡΩΤΗΣΗ E-1074/97 υποβολή: Roberta Angelilli (NI) προς την Επιτροπή (21 Μαρτίου 1997)

Θέμα: Η χρησιμοποίηση των διαρθρωτικών ταμείων από την Ιταλία

Η Ιταλία διακρίθηκε συχνά, ακόμη και στο πρόσφατο παρελθόν, για την περιορισμένη της ικανότητα να χρησιμοποιήσει τους πόρους των διαρθρωτικών ταμείων. Αυτό είχε ως αποτέλεσμα να διατυπωθεί συχνά η υπόθεση ότι η Επιτροπή θα μπορούσε να κατευθύνει ορισμένα από τα αχρησιμοποίητα κονδύλια που προορίζονταν για την Ιταλία προς άλλες χώρες που είχαν αποδείξει ότι είναι περισσότερο ικανές να τα χρησιμοποιήσουν. Επιπλέον, το γεγονός ότι δεν υπήρξε συνέχεια ανάμεσα στην προηγούμενη περίοδο προγραμματισμού (1989-1993) και στη σημερινή (1994-1999) δημιούργησε πρόσθετα προβλήματα, με αποτέλεσμα να είναι εξαιρετικά δύσκολο να δοθεί μια πλήρης και ενημερωμένη εικόνα της χρησιμοποίησης των διαρθρωτικών ταμείων στην Ιταλία.

Μπορεί η Επιτροπή να μας δώσει μια όσο το δυνατόν πιο τεκμηριωμένη με τα πλέον πρόσφατα στοιχεία εικόνα σχετικά με το σημείο στο οποίο βρίσκονται οι αναλήψεις υποχρεώσεων και οι δαπάνες της Ιταλίας όσον αφορά τις δράσεις που χρηματοδοτήθηκαν στο πλαίσιο των στόχων 1, 2, 3, 4 και 5β με τη μορφή πολυπεριφερειακών και περιφερειακών προγραμμάτων;

Μπορεί η Επιτροπή να μας δώσει ξεχωριστές απαντήσεις για τις δύο προαναφερθείσες περιόδους προγραμματισμού;

Μπορεί, επίσης, η Επιτροπή να μας πει εάν μέρος των χρηματοδοτικών κονδυλίων που προορίζονταν για την Ιταλία άλλαξαν, πράγματι, κατεύθυνση και δόθηκαν σε άλλες χώρες της Ένωσης λόγω της αδυναμίας της Ιταλίας να τα χρησιμοποιεί;

Τέλος, μπορεί η Επιτροπή να προβεί σε εκτιμήσεις σχετικά με τους λόγους που υπαγόρευσαν τις υπέρογκες καθυστερήσεις στη χρησιμοποίηση των διαρθρωτικών ταμείων από την Ιταλία, συγκρίνοντας την κατάσταση της χώρας αυτής με εκείνην άλλων κρατών μελών;

Απάντηση της κ. Wulf-Mathies εξ ονόματος της Επιτροπής (10 Ιουνίου 1997)

Με βάση τις πιο πρόσφατες πληροφορίες που ελήφθησαν από τις ιταλικές αρχές, οι οποίες αναφέρονται στη θέση στις 31.12.1996, η κατάσταση σχετικά με τις αναλήψεις και τις πληρωμές με βάση τα προγράμματα των διαρθρωτικών ταμείων από τους εκτελούντες φορείς στην Ιταλία παρατίθεται στον παρακάτω πίνακα. Τα στοιχεία αφορούν τις αναλήψεις και τις πληρωμές ως ποσοστά των συνολικών δαπανών των εγκεκριμένων προγραμμάτων στο πλαίσιο κάθε στόχου. Τα προγράμματα του στόχου 2 καλύπτουν μόνο τριετή περίοδο (1994-1996). Πρέπει να σημειωθεί ότι μικρός αριθμός προγραμμάτων που δεν έχει ακόμη εγκρίνει η Επιτροπή δεν περιλαμβάνεται στα στοιχεία, ούτε είναι προγράμματα κοινοτικών πρωτοβουλιών.

Ουδεμία αλλαγή έχει γίνει στις συνολικές ιταλικές προβλέψεις για την περίοδο 1994-1999 7 άρα οι πιστώσεις αυτές παραμένουν διαθέσιμες για ανάληψη πριν από το τέλος της περιόδου.

Η συμφωνία την οποία συνήψε η Επιτροπή με τις ιταλικές αρχές το 1995 σχετικά με τη βελτιωμένη διοίκηση των προγραμμάτων των διαρθρωτικών ταμείων, διευκρινίζει τα κύρια αίτια των καθυστερήσεων, όπως ακατάλληλες διοικητικές δομές, χρονοβόρες και περίπλοκες διαδικασίες, αναποτελεσματική χρήση της τεχνικής αρωγής και αργές και περίπλοκες χρηματοοικονομικές μεταφορές. Παρόμοια προβλήματα υπάρχουν σε ορισμένα άλλα κράτη μέλη αλλά όχι στην ίδια έκταση και όχι με τέτοιο συνδυασμό. Η Επιτροπή εξακολουθεί να παρακολουθεί την κατάσταση στην Ιταλία από κοντά και να επισκοπεί την πρόοδο σχετικά με την εφαρμογή των μεταρρυθμίσεων που έχουν συμφωνηθεί με τις ιταλικές αρχές το 1995.

>TABLE>

(1) Επειδή στην Ιταλία δεν υπήρχε κεντρικό σύστημα παρακολούθησης την περίοδο 1989-1993 για τα προγράμματα του στόχου 2, τα στοιχεία βασίζονται στις δηλώσεις πληρωμών που διαθέτει η Επιτροπή. (2) Περίοδος 1994-1996. (3) Δεν υπάρχουν στοιχεία. (4) Στο πλαίσιο της μεταρρύθμισης των διαρθρωτικών ταμείων το 1993, όλα τα οικονομικά όργανα για την αλιεία ομαδοποιήθηκαν σε ένα ενιαίο «χρηματοοικονομικό όργανο για την αλιευτική καθοδήγηση» που συνεισφέρει στην επίτευξη του στόχου 5α). (5) Τα στοιχεία είναι προσωρινά.